MEDDELELSE FRA KOMMISSIONEN TIL EUROPA-PARLAMENTET I HENHOLD TIL EF-TRAKTATENS ARTIKEL 251, STK. 2, ANDET AFSNIT VEDRØRENDE RÅDETS FÆLLES HOLDNING MED HENBLIK PÅ VEDTAGELSE AF EUROPA-PARLAMENTETS OG RÅDETS DIREKTIV OM FÆLLES REGLER FOR DET INDRE MARKED FOR ELEKTRICITET OG OM OPHÆVELSE AF DIREKTIV 96/92/EF OG VEDRØRENDE RÅDETS FÆLLES HOLDNING MED HENBLIK PÅ VEDTAGELSE AF EUROPA-PARLAMENTETS OG RÅDETS DIREKTIV OM FÆLLES REGLER FOR DET INDRE MARKED FOR NATURGAS OG OPHÆVELSE AF DIREKTIV 98/30/EF

2001/0077 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om fælles regler for det indre marked for elektricitet og om ophævelse af direktiv 96/92/EF og vedrørende Rådets fælles holdning med henblik på vedtagelse af Europa-Parlamentets og Rådets direktiv om fælles regler for det indre marked for naturgas og ophævelse af direktiv 98/30/EF

A. Sagsforløb

Den 13. marts 2001 vedtog Kommissionen et forslag til Europa-Parlamentets og Rådets direktiv om ændring af direktiv 96/92/EF og 98/30/EF om fælles regler for det indre marked for henholdsvis elektricitet og naturgas (KOM(2001) 125 endelig - 2001/0077 (COD)) med henblik på vedtagelse efter den i EF-traktatens artikel 251 fastsatte procedure for fælles beslutningstagning [1].

[1] EFT ...

Det Europæiske Økonomiske og Sociale Udvalg afgav udtalelse den 17. oktober 2001.

Regionsudvalget har ikke afgivet nogen udtalelse om forslaget.

I forbindelse med førstebehandlingen vedtog Europa-Parlamentet den 13 marts 2002 en række ændringsforslag.

Den 7. juni 2002 ændrede Kommissionen sit forslag og indarbejdede fuldtud, dele af eller principperne fra mange af de ændringsforslag, som Europa-Parlamentet havde vedtaget ved førstebehandlingen.

Rådet fastlagde i overensstemmelse med traktatens artikel 251 sin fælles holdning om det dette forslag til direktiv den 3. februar 2003.

B. Formålet med Kommissionens forslag

Kommissionens forslag tager sigte på at opnå ensartede spilleregler for samtlige markedsdeltagere på EU's el- og gasmarkeder. Eldirektivet (96/92/EF) og gasdirektivet (98/30/EF) har været til gavn for store forbrugere, som derigennem har opnået lavere priser og bedre servicestandarder. Disse direktiver giver dog medlemsstaterne en række valg med hensyn til markedsåbning, tilrettelæggelse af netadgang og regulering af markedet. Det har vist sig i praksis, at dette fører til konkurrenceforvridninger, da nogle medlemsstaters markeder er mere åbne for reel konkurrence end andres.

Derfor fremsatte Kommissionen det nævnte direktivændringsforslag. Det søger gradvis at opnå en fuldstændig åbning af el- og gasmarkederne, høje standarder for offentlig service og en forsyningspligt for elektricitet. Det afskaffer muligheden for forhandlet adgang til gas- og elnet og forpligter medlemsstaterne til at påbyde, at transmissions- og distributionsnetoperatører skal drives som retlige enheder, der er adskilt fra andre dele af deres erhvervsmæssige aktiviteter (såkaldt selskabsmæssig adskillelse). Desuden skal alle medlemsstater udpege en regulerende myndighed, der skal have et sæt minimumsbeføjelser.

Inden for rammerne af tiltrædelsesprocessen har kandidatlandene under tiltrædelsesforhandlingerne indgået forpligtelser med hensyn til de eksisterende el- og gasdirektiver. Kommissionen forventer, at nye medlemsstater opfylder de forpligtelser, der opstår som følge af disse nye direktiver, men den indrømmer, at det i særlige, behørigt begrundede tilfælde kan blive nødvendigt at tillade en gradvis indslusning på sådanne yderligere integrerede el- og gasmarkeder. Kommissionen går dog ud fra, at der ikke vil blive tale om at tillade nogen permanent undtagelse.

C. Bemærkninger til Rådets fælles holdninger

Hovedelementerne i Kommissionens forslag er bevaret i hver af de fælles holdninger. Rådet har indarbejdet næsten alle Parlamentets ændringsforslag, som Kommissionen havde accepteret i sit ændrede forslag, enten i den samme form eller på en måde, der ikke i væsentlig grad ændrer intentionen i ændringsforslagene. De fleste af de ændringer, som Rådet har foretaget, styrker Kommissionens forslag eller gør teksten klarere, uden at forslagets substans ændres.

De vigtigste forskelle i forhold til Kommissionens forslag er udskydelsen af fristen for fuld åbning af markederne indtil juli 2007 - hvilket står i modsætning til 2005 som forslået af Kommissionen og støttet af Europa-Parlamentet - og fristen for indførelse af selskabsmæssig adskillelse for distributionssystemoperatører indtil juli 2007 - hvilket står i modsætning til den 1. januar 2004 som forslået af Kommissionen og støttet af Europa-Parlamentet. For at nå til et kompromis kan Kommissionen også støtte den fælles holdning, hvad angår disse punkter. Det bør understreges, at der ikke er knyttet nogen betingelser til 2007-fristen for fuldstændig åbning af markederne, og at den ikke vil blive taget op til diskussion igen.

Ved førstebehandlingen vedtog Europa-Parlamentet 157 ændringsforslag til Kommissionens oprindelige forslag. Som følge af udtalelsen fra Europa-Parlamentet indarbejdede Kommissionen adskillige substansændringer i sit ændrede forslag. Ud af de vedtagne 157 ændringsforslag accepterede Kommissionen 15 ændringsforslag i den af Parlamentet foreslåede form eller med mindre omskrivninger (ændringsforslag 2, 5, 13, 15, 20, 28, 32, 34, 47, 58, 61, 117, 123, 162 og 171). 57 ændringsforslag blev accepteret i princippet (6-8, 12, 30, 33, 39, 40, 45, 46, 48, 50, 53-55, 57, 59, 60, 65, 66, 70, 75-79, 82, 84, 86, 89, 90, 95/96, 109-112, 118-120, 124, 127-132, 135, 137, 140, 145, 151, 153, 158-160 og 163), og 16 ændringsforslag blev delvis accepteret (ændringsforslag 4, 14, 18, 41-43, 51, 56, 62, 103, 104, 125, 126, 149, 172, 182 og 184).

De detaljerede bemærkninger om, hvordan Kommissionen indarbejdede de 88 ændringsforslag fra Parlamentet, som den accepterede, findes i det ændrede forslag af 7. juni 2002 (KOM(2002) 304 endelig udg.). Hvorfor de øvrige ændringsforslag blev forkastet er også beskrevet i det nævnte dokument. Der mindes om, at ud af de 69 forkastede ændringsforslag fra Parlamentet blev 28 forkastet, fordi de indebar, at Kommissionen forslag blev splittet op to direktivforslag, ét om elektricitet og ét om gas. Kun 41 ud af de 157 vedtagne ændringsforslag blev forkastet på grund af deres materielle indhold.

Denne meddelelse er derfor koncentreret om forskellene mellem de fælles holdninger og Kommissionens ændrede forslag af 7. juni 2002.

Generelt

To af Parlamentets ændringsforslag, som Kommissionen havde accepteret i sit ændrede forslag, er blevet forkastet af Rådet. Det drejer sig om ændringsforslag 12 og 15, som vedrørte betragtningerne. Ingen af de ændringsforslag, Kommissionen havde accepteret, og som vedrørte den dispositive del, er blevet forkastet.

De fælles holdninger har fulgt Parlamentets ændringsforslag, der gik ud på at splitte Kommissionens forslag op på to tekster, hvoraf den ene er en ændring af eldirektivet 96/92/EF, og den anden ændrer gasdirektivet 98/30/EF. Kommissionen havde forkastet disse ændringsforslag.

Ændringsforslag 156 og 157 er blevet forkastet af Rådet med den begrundelse, at der ikke er tale om ændringsforslag, fordi de fastsætter, at direktivet skal træde i kraft på tyvendedagen efter offentliggørelsen i Den Europæiske Unions Tidende (156), og at direktivet er rettet til medlemsstaterne (157).

A. El-direktivet

Betragtninger

Der er ikke foretaget nogen større ændringer af betragtningerne, nogle ubetydelige ændringer tydeliggør teksten, og nogle ændringer afspejler forskellene mellem den fælles holdning og Kommissionens ændrede forslag.

Det forkastede ændringsforslag 12 vedrører betragtning 15 om de regulerende myndigheders beføjelser. Kommissionen bemærker, at ånden i ændringsforslaget, der fremhæver betydningen af retligt bindende metoder til fastsættelse af nettariffer, er medtaget i betragtningen og i den dispositive del af direktivet (artikel 23). Den del af ændringsforslaget, hvor det fastslås, at de regulerende myndigheder skal være uafhængige af regeringerne, var blevet forkastet af Kommissionen i dens ændrede forslag.

Det forkastede ændringsforslag 15 vedrører betragtning 20. Ændringsforslaget pointerer behovet for fastsættelse af en frist for fuldstændig markedsåbning. Dette er ikke medtaget i betragtningen, men der fastsættes en frist for fuldstændig markedsåbning i artikel 21.

Artikel 3 - Offentlige serviceforpligtelser

Kommissionens forslag og Parlamentets stillingtagen udvidede forsyningspligten til at gælde alle kunder. Den fælles holdning begrænser forsyningspligten til kun at omfatte privatkunder, og - hvor medlemsstaterne finder det hensigtsmæssigt - små virksomheder.

Kommissionen kan acceptere begrænsningen i den fælles holdning, da specielt privatkunder og små virksomheder - hvor det er hensigtsmæssigt - har det største behov for at være beskyttet og have sikkerhed med hensyn til deres elforsyning. Medlemsstaterne kan beslutte at sikre, at en større gruppe af virksomheder skal være omfattet af forsyningspligten, forudsat at sådanne foranstaltninger er forenelige med fællesskabsretten.

Bilaget, der indeholder foranstaltninger vedrørende forbrugerbeskyttelse og gennemsigtighed i aftaler og vilkår, almindelig information og ordninger for bilæggelse af tvister, var obligatorisk for alle kunder i Kommissionens forslag, og det blev støttet af Parlamentet. Den fælles holdning bibeholder kun foranstaltningerne som obligatoriske, for så vidt angår privatkunder. Kommissionen kan acceptere dette kompromis, da specielt privatkunder har behov for denne type beskyttelse i et konkurrencepræget miljø.

I stk. 4 i denne artikel (artikel 3) tilføjer den fælles holdning, at enhver form for kompensation for eller enerettigheder til at udføre offentlige serviceforpligtelser skal indrømmes på en ikke-diskriminerende og gennemsigtig måde. Kommissionen finder, at denne tydeliggørelse er en forbedring af teksten.

Hvad angår bestemmelsen om energimærkning, havde Kommissionen ud over specificeringen i leverandørens regning af den samlede brændselssammensætning i det foregående år og de energikilder, der anvendes til produktion af den leverede elektricitet, også foreslået, at regningerne skulle indeholde en specificering af hver energikildes miljøpåvirkning i form af drivhusgasemissioner. Den fælles holdning fastholder forpligtelsen til at afgive en specificering af leverandørens samlede brændselssammensætning, men ikke af den i hvert tilfælde leverede elektricitet. Miljøpåvirkningen fra de forskellige kilder skal være til rådighed på et særligt websted, som der skal henvises til på regningen. Bortset fra CO2-emissioner skal det pågældende websted også indeholde oplysninger om radioaktivt affald.

Kommissionen anser, at indførelse af en obligatorisk energimærkning fra leverandørernes side udgør et skridt fremad i retning af opnåelse af gennemsigtighed i elproduktionen. Det, at alle kunder via deres regning får en specificeret opgørelse over de energikilder, der er benyttet til produktion af den leverede elektricitet, er vigtig af gennemsigtighedshensyn og vil gøre det muligt for forbrugerne at udøve deres ret til at vælge leverandør ikke blot på basis af prisen, men også ud fra brændselssammensætningens produktionskarakteristika og miljøpåvirkning. Kommissionen vil følge gennemførelsen af denne energimærkning nøje, og bestemmelsen vil blive specielt behandlet i den rapport, som Kommissionen skal offentliggøre hvert år (artikel 28).

Artikel 6 - Bevillingsprocedure

Kommissionens forslag indarbejdede Parlamentets ændringsforslag, der gik ud på at strømline og fremskynde bevillingsprocedurerne for små (under 15 MW) og decentrale producenter. Den fælles holdning bevarer denne ide, men omformulerer den til "Medlemsstaterne sikrer, at der ved bevillingsprocedurerne for små og/eller decentrale producenter tages hensyn til deres begrænsede størrelse og potentielle indvirkning". Kommissionen kan acceptere den omformulering, da den ikke ændrer målet, som er at opnå hurtigere bevillingsprocedurer for mindre decentrale producenter.

Artikel 7 - Udbud med henblik på ny kapacitet

For at undgå mangel på elproduktionskapacitet pålagde Kommissionens forslag medlemsstaterne som et sikkerhedsnet at fastsætte mulighed for iværksættelse af en udbudsprocedure, hvis markedet ikke etablerer tilstrækkelig produktionskapacitet på grundlag af bevillingsproceduren.

Den fælles holdning giver medlemsstaterne denne mulighed eller mulighed for at vedtage andre tilsvarende procedurer, der opfylder samme krav om gennemsigtighed og ikke-diskriminering. Kommissionen kan acceptere denne tilføjelse, fordi formålet med bestemmelsen, nemlig at der i tilfælde af markedssvigt findes et sikkerhedsnet, fastholdes. Det overlades til medlemsstaterne at beslutte, om de finder udbudsproceduren eller en anden fremgangsmåde, f.eks. kapacitetsbetaling, mest hensigtsmæssig.

Artikel 10/15 - Selskabsmæssig adskillelse af transmissions- og distributionssystemoperatører

Teksten i artiklerne i den fælles holdning har gjort det klart, at selskabsmæssig adskillelse ingenlunde indebærer krav om overførsel af ejerskab til aktiver til den selkabsmæssigt adskilte systemoperatør. Teksten gør det også tydeligere, at der bør eksistere en vis grad af samordning mellem ejeren af aktiverne og systemoperatøren for at sikre, at ejerens udbytte af aktiverne tilgodeses. Kommissionen kan acceptere denne tydeliggørelse. Uden en sådan præcisering kunne det påstås, at den selskabsmæssigt adskilte systemoperatør ville have eneret til at træffe beslutning om investeringer, hvilket faktisk ville være det samme som ejerskabsadskillelse. Skønt de daglige investeringsbeslutninger selvsagt vil blive truffet af systemoperatøren, er det hensigtsmæssigt, at f.eks. systemoperatørens årlige finansieringsprogram drøftes med ejeren af aktiverne.

Artikel 21 - Markedsåbning

Den fælles holdning sætter fristen for fuldstændig markedsåbning til den 1. juli 2007. I Kommissionens forslag, som blev støttet af Parlamentet, var fristen fastsat til 2005. For at nå til et kompromis kan Kommissionen acceptere denne udskydelse af fristen. Det er af største vigtighed, at direktivet fastsætter en helt ubetinget frist for, hvornår markedsåbningen skal være gennemført for alle kunder, således at alle kunder på mellemlangt sigt kan nyde godt af det indre marked.

Artikel 26 - Undtagelser

Der er fastsat mulighed for at gøre en undtagelse fra forpligtelsen til at have ikke-diskriminerende bevillingsprocedurer i forbindelse med etablering af ny produktionskapacitet for isolerede mikrosystemer, der defineres som systemer uden forbindelse med andre systemer med et årligt forbrug på under 500 GWh. Undtagelsen gælder kun for udvidelse og opgradering af eksisterende anlæg og ikke for etablering af nye produktionsanlæg, for hvilke bevillingsproceduren fortsat gælder.

For elektricitetssystemer, der af tekniske grunde har væsentlige problemer med at indføre forbrugervalg for alle erhvervskunder, kan Kommissionen for en periode på højst 18 måneder efter den 1. juli 2004 indrømme en undtagelse fra forpligtelsen til at give alle erhvervskunder ret til at vælge deres leverandør. Visse medlemsstater har anført, at det på grund af særlige forbrugsmønstre hos nogle af de mindre industrikunder vil blive vanskeligt at skille alle erhvervskunder ud fra privatkunder. Denne undtagelse vil gælde for en meget begrænset gruppe af erhvervskunder.

Kommissionen kan acceptere disse undtagelser, da de har en meget begrænset økonomisk indvirkning på det indre marked.

Hvis den rapport, der skal offentliggøres i 2006, når frem til den konklusion, at Kommissionen, på grund af den effektive måde, hvorpå der er blevet givet netadgang i en medlemsstat - som skal sikre fuldstændig, ikke-diskriminerende og uhindret netadgang - må konstatere, at visse forpligtelser, som dette direktiv pålægger selskaberne (herunder forpligtelserne vedrørende distributionssystemoperatørernes selskabsmæssige uafhængighed) ikke står i forhold til det mål, der tilstræbes, kan den berørte medlemsstat indgive anmodning til Kommissionen om at blive undtaget fra det pågældende krav. Kommissionen skal inden tre måneder efter modtagelsen af anmodningen afgive udtalelse herom og kan eventuelt forelægge forslag for Rådet og Parlamentet.

Dette er en hensigtsmæssig præcisering. Under alle omstændigheder har Kommissionen ret til at tage initiativ til at ændre lovgivningen, hvis omstændighederne viser, at det er hensigtsmæssigt.

Artikel 27 og 28 - Revisionsprocedure og rapportering

Rapporteringsbestemmelserne er blevet udvidet i betydelig grad. De forpligter Kommissionen til at offentliggøre mere detaljerede rapporter vedrørende forsyningssikkerhed, markedsåbningens indvirkning på kvaliteten af offentlige tjenesteydelser og energimærkningsbestemmelsen.

Derudover skal Kommissionen senest den 1. januar 2006 offentliggøre en særlig rapport, der viser, hvilke fremskridt der gjort med hensyn til etableringen af de indre markeder for elektricitet og gas, hvordan prisudviklingen og serviceniveauet har været, om systemoperatørernes uafhængighed er opnået, om netadgangen og reguleringen er blevet effektiv, og i hvilken udstrækning konkurrencen er blevet effektiv. Rapporten skal navnlig fokusere på de indhøstede erfaringer i forbindelse med anvendelsen af direktivet med hensyn til den effektive uafhængighed, som systemoperatørerne har opnået i vertikalt integrerede selskaber, og om der ud over funktionel uafhængighed og regnskabsmæssig adskillelse er udviklet andre foranstaltninger, som har virkninger, der svarer til selskabsmæssig adskillelse. På grundlag af rapporten kan Kommissionen, hvis det er relevant, forelægge Parlamentet og Rådet forslag, navnlig med henblik på revision af bestemmelserne om offentlig service og på forpligtelsen til at sikre distributionssystemoperatørernes selskabsmæssige adskillelse fra det vertikal integrerede selskab.

Kommissionen finder disse tilføjelser i rapporteringspligten nyttige. De gør det muligt at foretage en grundig vurdering af de fremskridt, der gøres med hensyn til gennemførelsen af enhedsmarkedet, og en upartisk bedømmelse af, om kravene til funktionsadskillelse for distributionssystemoperatørernes vedkommende er tilstrækkelige til at sikre alle markedsdeltagere ikke-diskriminerende netadgang.

Artikel 30 - Selskabsmæssig adskillelse af distributionssystemoperatører

Artikel 30, stk. 2, giver medlemsstaterne mulighed for at udsætte fristen for indførelsen af den selskabsmæssige adskillelse for distributionssystemoperatørerne indtil den 1. juli 2007, der er fristen for, hvornår den fuldstændige markedsåbning skal være gennemført. Selv om Kommissionen anser den selskabsmææsige adskillelse for at være et meget vigtigt element til at sikre mod diskriminerende adfærd fra systemoperatørernes side, kan den dog acceptere denne udskydelse af fristen.

Man må ikke glemme, at direktivet er et afgørende skridt fremad, for så vidt som nedenstående foranstaltninger vedrørende funktionsadskillelse (artikel 15, stk. 2) vil gælde fra gennemførelsesdatoen:

a) De personer, som har ansvaret for forvaltningen af distributionssystemoperatøren, kan ikke indgå i virksomhedsstrukturer inden for det integrerede elektricitetsselskab, der direkte eller indirekte har ansvaret for den daglige drift af produktion, transmission og forsyning af elektricitet.

b) Der skal træffes passende foranstaltninger for at sikre, at de erhvervsmæssige interesser, som de ansvarlige for forvaltningen af distributionssystemoperatøren måtte have, tages i betragtning på en sådan måde, at de kan handle uafhængigt.

c) Distributionssystemoperatøren skal have reel beslutningskompetence uafhængigt af det integrerede elektricitetsselskab, for så vidt angår de aktiver, der er nødvendige for at drive, vedligeholde og udvikle nettet. Dette bør ikke hindre, at der kan eksistere passende samordningsmekanismer, der sikrer, at moderselskabets økonomiske og ledelsesmæssige tilsynsrettigheder med hensyn til udbyttet i et datterselskab tilgodeses.

d) Distributionssystemoperatøren skal opstille et overensstemmelsesprogram, der beskriver de foranstaltninger, der er truffet for at sikre, at diskriminerende adfærd er udelukket, samt sikre, at dets overholdelse kontrolleres på passende måde. Programmet skal fastlægge de ansattes specifikke forpligtelser for at opfylde dette mål. En årsberetning med en beskrivelse af de trufne foranstaltninger forelægges af den person eller det organ, der har ansvaret for kontrollen med overensstemmelsesprogrammet, for den i artikel 23, stk. 1, omhandlede regulerende myndighed, og denne årsberetning offentliggøres.

Disse krav om funktionsadskillelse vil kunne mildne på, at der måske først bliver gennemført selskabsmæssig adskillelse for systemoperatører i 2007. Disse krav sikrer langt hen ad vejen, at systemoperatørerne ikke udviser diskriminerende adfærd. Det er virkningen af disse funktionsadskillelsesforanstaltninger, som Kommissionen skal foretage en mere detaljeret evaluering af i den rapport, der er omhandlet i artikel 28, stk. 2.

B. Gasdirektivet

De fleste af de bemærkninger, der er fremsat om eldirektivet, gælder også for gasdirektivet. I denne meddelelse omtales derfor kun de specifikt gasrelaterede forskelle mellem den fælles holdning og Kommissionens ændrede forslag.

Rådet forkastede to ændringsforslag, som Kommissionen havde accepteret. Det drejer sig om ændringsforslag 124 og 145.

Artikel 2 - Definitioner

Det forkastede ændringsforslag 124 vedrører definitionen af fleksibilitetsinstrumentet. Rådet har fjernet definitionen af fleksibilitetsinstrumentet og brugen af udtrykket i hele den dispositive del. Begrebet er gjort eksplicit og henviser til lagerfaciliteter og linepack (ny definition 15). Kommissionen påskønner denne tydeliggørelse af teksten.

Artikel 19 - Adgang til oplagring

Bestemmelserne om adgang til oplagring og hjælpefunktioner i forbindelse med LNG-faciliteter er blevet styrket, for så vidt som adgang til midlertidig oplagring og hjælpefunktioner, der er nødvendige for forgasningsprocessen og den efterfølgende levering af LNG til transmissionssystemet, skal ske i form af reguleret adgang. Adgang til oplagring og hjælpefunktioner i almindelighed kan tilrettelægges enten ved forhandlet eller reguleret adgang. Kommissionen påskønner denne styrkelse, fordi den sikrer, at der er adgang til hele LNG-faciliteten på et gennemsigtigt og reguleret grundlag, og at en ordning med forskelligartet adgang til oplagring/hjælpefunktioner, der er nødvendig til forarbejdningen/behandlingen af LNG, ikke kan blive en diskriminerende adgangshindring.

Forkastelsen af ændringsforslag 145 følger af præciseringen af definitionen af fleksibilitetsinstrumenter, som er et udtryk, der ikke længere optræder i direktivet.

Artikel 22 - Ny infrastruktur

Den fælles holdning medtager mulighed for at gøre en undtagelse fra princippet om tredjeparts ikke-diskriminerende adgang, for så vidt angår visse større nye gasinfrastrukturer, nemlig sammenkoblingslinjer, LNG- og lagerfaciliteter. Der er strenge betingelser for, hvornår der kan indrømmes en undtagelse. Investeringen bør ikke foretages, hvis der ikke er indrømmet undtagelse. Investeringen skal derudover øge konkurrencen på gasmarkedet og øge forsyningssikkerheden.

Den regulerende myndighed kan enten træffe afgørelsen om undtagelsen eller afgive udtalelse herom til medlemsstatens kompetente myndighed. Den regulerende myndigheds udtalelse skal offentliggøres sammen med den endelige beslutning. Efter godkendelse fra medlemsstatens relevante myndighed bekræftes eller annulleres afgørelsen af Kommissionen inden for en frist på to måneder, idet denne frist kan forlænges med en måned, hvis Kommissionen anmoder om supplerende oplysninger.

Denne undtagelse fra princippet om, at tredjeparter skal have ikke-diskriminerende adgang, er blevet indsat for sikre investeringer i projekter, hvor risikoen er så stor, at den ikke ville finde sted, medmindre en undtagelse blev indrømmet. For visse større investeringer afholder lovregulerede investeringsafkastssatser investorerne fra at sætte penge i et projekt, hvor der er meget stor risiko for, at det ikke blive rentabelt.

Kommissionen mener, at de stærkt begrænsende betingelser og Kommissionens undersøgelse af en eventuel beslutning om indrømmelse af en undtagelse skulle være tilstrækkelig garanti for, at muligheden for at indrømme undtagelser kun vil blive brugt, når det er absolut nødvendigt med henblik på at sikre en investering, der er i det indre markeds og forsyningssikkerhedens interesse.

C. Konklusion

Rådet fælles holdninger blev vedtaget med enstemmighed; de medtager næsten alle de af Europa-Parlamentets ændringsforslag fra førstebehandlingen, som Kommissionen havde accepteret i sit ændrede forslag. På de punkter, hvor de fælles holdninger afviger fra det ændrede forslag, ligger de tæt på principperne bag Kommissionens oprindelige forslag. Derfor støtter Kommissionen Rådets fælles holdninger.

D. Bilag

Kommissionen har fremsat to erklæringer, som er optaget i Rådets mødeprotokol af 25. november 2002. Disse erklæringer tjener som vejledende med henblik på, hvordan Kommissionen vil fortolke visse bestemmelser. Kommissionens erklæring til artikel 32 om eventuelle fremtidige gasforsyningsaftaler bør naturligvis ikke fortolkes som en undtagelse fra den gældende lovgivning, herunder de bestemmelser i gasdirektivet, der også gælder for transit.

Kommissionens erklæringer til optagelse i Rådets mødeprotokol

1. Erklæring fra Kommissionen vedrørende de nye infrastruktur (artikel 22 i gasdirektivet og artikel 7 (tidl. art. 6a) i forordningen om grænseoverskridende elektricitetsudveksling)

"I tilfælde af ikke-diskriminerende og transparente auktioner, som er godkendt af den regeludstedende myndighed i overensstemmelse med direktivet (el. forordningen), bekræfter Kommissionen, at der er tale om tredjemands reglementerede adgang i henhold til direktivet (forordningen)."

"Kommissionen understreger, at den agter at fortolke denne undtagelse restriktivt for at sikre, at den begrænses til det nødvendige minimum, navnlig hvad angår undtagelsens varighed og den relevante kapacitet i det projekt, som undtagelsen vedrører, for at nå målet om at finansiere investeringer med et usædvanlig højt risikoniveau."

2. Erklæring fra Kommissionen ad artikel 32 (tidl. art. 31) (gasdirektivet)

"Ophævelse af direktiv 91/296/EØF af 31. maj 1991 vedrørende transit af naturgas over overordnede net rejser ikke tvivl om de juridiske rammer for fremtidige langtidskontrakter, der er af betydning for at sikre Den Europæiske Unions forsyningssikkerhed."